Regeringens løfte om at tage imod 1.000 flygtninge fra de øvrige EU-lande er ikke længere aktuelt. Det meddeler statsminister Lars Løkke Rasmussen (V).

De 1.000 flygtninge var en del af en samlet flygtningekvote, som EU-landene på et topmøde i september forpligtigede sig til at tage.

Men på grund af det stigende antal flygtninge og asylansøgere, der lige nu kommer til Danmark, kan vi ikke længere også tage de 1.000 lovede flygtninge, siger Lars Løkke Rasmussen på Venstres landsmøde i Herning.

Læs også : Paris-terror og flygtninge præger Venstres landsmøde

- Når vi bød ind med det, var det jo fordi, vi havde brug for at få løst det, som i Europa blev oplevet som altings løsning: Nemlig at hvis man kunne få fordelt de 160.000, så var problemet gået væk. Det er det jo ikke, siger Lars Løkke Rasmussen.

- Forudsætningen for, at de skulle fordeles var jo, at Grækenland og Italien havde styr på det, og det har de ikke. Så man kan sige, at de har fordelt sig selv.

- Derfor kommer det ikke på tale at tage de 1.000, før systemerne er oppe og køre igen, siger statsministeren.

Løkke: Stramninger holder tallet nede

Statsministerens udmelding kommer i kølvandet på, at regeringen netop har opjusteret sit skøn over, hvor mange asylansøgere, der næste år kommer til Danmark.

Skønnet hedder nu 25.000 – mod 15.000 tidligere.

Det er mange - og også for mange, lyder det fra Lars Løkke Rasmussen. Derfor har regeringens udlændingestramninger været mere end på sin plads, mener statsministeren.

- Man kan jo se, når man kigger på landene omkring os, at nok kommer der mange til Danmark, men jeg er slet ikke i tvivl om, at uden de opstramninger, vi har lavet, ville tallet være endnu større, siger Lars Løkke Rasmussen.

- Men man må helt ærligt sige, at skal vi have løst det her for alvor, skal vi have det løst europæisk. Vi skal have presset på hele Europa til at gå af.

Læs også : Hjemløse fik pris af Løkke og gav Venstre kritisk svada

Kommuner: Det bliver svært

Blandt landets 98 kommuner mærker man også et flygtningepres, og med udsigten til 25.000 asylansøgere næste år får kommunerne det endnu sværere, siger KL-formand Martin Damm – der som Venstre-borgmester i Kalundborg også er til stede på partiets landsmøde i Herning.

- Det svarer til, at vi får én ny kommune ekstra i Danmark– på et år. Det bliver mere end svært, siger Martin Damm.

Læs også : Løkke lancerer ny vækstplan: Nemmere boliglån og mindre indblanding fra staten

KL-formanden mener ikke, at landets kommuner har nok ressourcer til at håndtere de mange flygtninge, som ventes at komme næste år. Der er behov for flere penge, lyder det.